3. การประกอบธุรกิจแต่ละสายผลิตภัณฑ์

3.1 ลักษณะผลิตภัณฑ์และบริการ

บริษัทแบ่งลักษณะผลิตภัณฑ์และบริการของบริษัทและบริษัทย่อยออกเป็น 2 ประเภท ดังนี้

1) การจัดหาผลิตภัณฑ์เหล็ก

บริษัทให้บริการจัดหาผลิตภัณฑ์เหล็กในลักษณะศูนย์บริการเหล็ก
ทั้งเหล็กแผ่นรีดร้อนชนิดม้วนและเหล็กแผ่นรีดเย็นชนิดม้วน จำหน่ายให้แก่ ผู้ค้าส่งเหล็ก
และลูกค้าที่เป็นโรงงานเหล็กต่างๆ ซึ่งลูกค้าจะนำไปใช้ในการแปรรูปเป็นชิ้นงานเหล็กต่าง ๆ ต่อไป
รวมถึงการให้บริการรับตัดเหล็กตามขนาดต่าง ๆ ที่ลูกค้าต้องการ

2) การแปรรูปผลิตภัณฑ์เหล็ก

  2.1 เหล็กม้วนสลิต (Slitting Coil)

บริษัทให้บริการตัดเหล็กเป็นเหล็กม้วนสลิต ซึ่งเป็นการนำเหล็กม้วน (Coil)
มาตัดเป็นแถบเล็กตามความกว้างที่ลูกค้ากำหนดและม้วนกลับเพื่อจำหน่าย
โดยบริษัทมีเครื่องจักรสำหรับการตัดเหล็กเป็นเหล็กม้วนสลิต (Slitting Coil) จำนวน 3
เครื่อง โดยบริษัทมีกำลังการผลิตติดตั้งเท่ากับ 20,000 ตันต่อปี ซึ่งในปี 2549
บริษัทใช้กำลังการผลิตเท่ากับร้อยละ 35.41 ของกำลังการผลิตติดตั้ง

  2.2 การผลิตเหล็กแผ่น (Cutting Sheet)

บริษัทให้บริการตัดเหล็กแผ่น ซึ่งเป็นการนำเหล็กม้วน
นำมาตัดเป็นเหล็กแผ่นตามความกว้างและความยาวที่ลูกค้ากำหนด
บริษัทสามารถตัดเหล็กตามความกว้างได้ตั้งแต่ 600 ถึง 1,500 มิลลิเมตร และตามความยาวตั้งแต่
300 ถึง 6,100 มิลลิเมตร โดยบริษัทมีเครื่องจักรสำหรับการตัดเหล็กแผ่น (Cutting Sheet)
จำนวน 3 เครื่อง ซึ่งบริษัทมีกำลังการผลิตติดตั้งเท่ากับ 47,500 ตันต่อปี ซึ่งในปี 2549
บริษัทใช้กำลังการผลิตเท่ากับร้อยละ 89.90 ของกำลังการผลิตติดตั้ง

  2.3 ผลิตภัณฑ์ท่อเหล็ก (Steel Pipe)

บริษัทผลิตและจำหน่ายท่อเหล็กสำหรับใช้ในอุตสาหกรรมต่างๆ ปัจจุบัน
บริษัทมีเครื่องจักรสำหรับการผลิตท่อเหล็กซึ่งสามารถผลิตท่อเหล็กได้ตั้งแต่เส้นผ่าศูนย์กลาง 12
มิลลิเมตรถึง 100 มิลลิเมตร
โดยวิธีการนำเหล็กแผ่นรีดร้อนชนิดม้วนที่ตัดตามความกว้างที่กำหนดมาทำการขึ้นรูปและเชื่อมเหล็กแผ่นด้วยคลื่นความถี่สูงซึ่งเป็นเครื่องจักรที่ทันสมัยและมีประสิทธิภาพในการผลิต
ทำให้ท่อเหล็กของบริษัทมีคุณภาพและเป็นที่ยอมรับของลูกค้า โดยบริษัทมีกำลังการผลิตติดตั้ง เท่ากับ
60,000 ตันต่อปี ซึ่งในปี 2549 บริษัทใช้กำลังการผลิตเท่ากับร้อยละ 49.51
ของกำลังการผลิตติดตั้ง ท่อเหล็กของบริษัทที่ผลิตมีรูปแบบทั้งทรงกลม สี่เหลี่ยมจัตุรัส
และสี่เหลี่ยมผืนผ้า ซึ่งบริษัทสามารถผลิตได้ตามความกว้างและความยาวที่ลูกค้ากำหนด

  2.4 ผลิตภัณฑ์เหล็กโครงสร้างรูปตัวซี

บริษัทผลิตและจำหน่ายเหล็กโครงสร้างรูปตัวซี โดยการนำเหล็กม้วนสลิต (Slitting Coil)
ที่ตัดตามขนาดมาขึ้นรูปในลักษณะรูปตัวซี
ซึ่งจะนำไปใช้ในอุตสาหกรรมก่อสร้างเพื่อใช้เป็นโครงสร้างหลังคา
บริษัทมีเครื่องจักรสำหรับการผลิตเหล็กโครงสร้างรูปตัวซี จำนวน 4 เครื่อง
โดยมีกำลังการผลิตติดตั้ง เท่ากับ 37,500 ตันต่อปี ซึ่งในปี 2549
บริษัทใช้กำลังการผลิตเท่ากับร้อยละ 82.23 ของกำลังการผลิตติดตั้ง

โดยลูกค้าจะนำผลิตภัณฑ์เหล็กที่ซื้อจากบริษัทเป็นวัตถุดิบในกระบวนการผลิตในอุตสาหกรรมต่อเนื่องต่างๆ
ได้แก่ อุตสาหกรรมยานยนต์ อุตสาหกรรมเครื่องใช้ไฟฟ้าและอิเล็กโทรนิกส์
อุตสาหกรรมเฟอร์นิเจอร์ และอุตสาหกรรมอื่น ๆ

ผลิตภัณฑ์เหล็กของบริษัทจะถูกนำไปใช้เป็นวัตถุดิบในการผลิตของอุตสาหกรรมต่อเนื่องต่างๆ เช่น

+----------------------+-----------------------------------------------+
| อุตสาหกรรมก่อสร้าง :    | ใช้เหล็กโครงสร้างรูปตัวซีในการทำโครงหลังคา           |
|                      | และใช้ท่อเหล็กสำหรับเป็นเหล็กแปปูกระเบื้องหลังคา เป็นต้น  |
| อุตสาหกรรมเฟอร์นิเจอร์ : |                                               |
|                      | ใช้ท่อเหล็กเป็นโครงของเฟอร์นิเจอร์ชนิดต่าง ๆ เช่น โต๊ะ   |
| อุตสาหกรรมเครื่องใช้ไฟฟ้า | เก้าอี้                                          |
| :                    | ฉากกั้นและใช้เหล็กแผ่นเป็นส่วนประกอบในการทำตู้ชนิดต่าง ๆ |
|                      | และชั้นวางของรวมถึงทำตู้นิรภัย                       |
| อุตสาหกรรมยานยนต์ :    | ซึ่งสามารถใช้ในอาคารสำนักงาน สถานการศึกษา          |
|                      | และสถานที่ต่างๆ และเวทีสำเร็จรูป เป็นต้น              |
| อุตสาหกรรมอื่น ๆ :      |                                               |
|                      | ใช้เหล็กแผ                                      |
|                      | ่นเป็นส่วนประกอบในการผลิตเครื่องใช้ไฟฟ้าและอิเล็กโทรนิกส์ |
|                      | เช่น เครื่องซักผ้า เครื่องปรับอากาศ ตู้เย็น เป็นต้น        |
|                      |                                               |
|                      | ใช้ท่อเหล็กและเหล็กแผ่นเป็นส่วนประกอบในการผลิตยานยนต์  |
|                      | เช่น ใช้ท่อเหล็กเป็นโครงสร้างตัวถังรถบัส และกะบะรถยนต์  |
|                      | และใช้เหล็กแผ่นเป็นพื้นกะบะ และตัวถังภายนอกของรถยนต์   |
|                      | เป็นต้น                                         |
|                      |                                               |
|                      | ใช้เหล็กแผ่นรีดร้อนเป็นชิ้นส่วนในการทำถังบรรจุแก๊ส        |
|                      | โครงสร้างวิศวกรรมอื่น                             |
|                      | และใช้ในอุตสาหกรรมทุกประเภทตามที่ลูกค้าต้องการ        |
+----------------------+-----------------------------------------------+

3.2 การตลาด

  3.2.1 กลยุทธ์ทางการตลาด

1.  ผลิตภัณฑ์เหล็กของบริษัทมีคุณภาพและได้รับมาตรฐานอุตสาหกรรม (มอก.)
    จากกระทรวงอุตสาหรรม

2.  บริษัทมีความได้เปรียบในด้านการใช้วัตถุดิบ จากการเป็นผู้ผลิตท่อเหล็ก
    เหล็กโครงสร้างรูปตัวซี รวมทั้งการเป็นศูนย์บริการเหล็ก ซึ่งใช้วัตถุดิบชนิดเดียวกันคือ
    เหล็กแผ่นรีดร้อน
    และเนื่องจากการเป็นศูนย์บริการซึ่งจะทำการตัดเหล็กตามความกว้างและความยาวที่ลูกค้าต้องการ
    ทำให้ในบางครั้งจะมีส่วนที่เหลือจากการตัด บริษัทสามารถนำเหล็กส่วนนี้มาผลิตท่อเหล็ก
    หรือเหล็กโครงสร้างรูปตัวซีได้
    ทำให้บริษัทมีส่วนสูญเสียที่เกิดขึ้นจากการผลิตน้อยกว่าการเป็นศูนย์บริการเหล็กหรือผู้ผลิตท่อเหล็กเพียงอย่างเดียว

3.  บริษัทสามารถตอบสนองความต้องการของลูกค้าได้ทันความต้องการ
    เนื่องจากบริษัทมีผลิตภัณฑ์หลากหลายขนาดและมีระบบควบคุมสินค้าคงคลังที่มีประสิทธิภาพและการจัดส่งผลิตภัณฑ์ได้รวดเร็วตรงต่อเวลา

4.  บริษัทแบ่งทีมการตลาดออกตามประเภทอุตสาหกรรมของลูกค้าโดยเฉพาะเพื่อดูแลลูกค้าเฉพาะกลุ่ม
    ทำให้ทราบถึงความต้องการของลูกค้าได้เป็นอย่างดี

5.  บริษัทเน้นการสร้างฐานมูลค่าเพิ่มให้เกิดในองค์กร
    โดยเน้นการพัฒนาความรู้ของบุคลากรในบริษัทให้เกิดการเรียนรู้
    ซึ่งบริษัทถือว่าเป็นปัจจัยสำคัญของการบริหารงาน
    และส่งผลให้ขบวนการผลิตสินค้ามีประสิทธิภาพมากขึ้นและลดการสูญเสียจากการผลิต

6.  เครื่องจักรที่ใช้ในการผลิต ท่อเหล็ก เหล็กรูปตัวซี และเครื่องตัดเหล็ก
    ของบริษัทเป็นเครื่องจักรที่มีคุณภาพสูงจากประเทศญี่ปุ่น

  ลักษณะลูกค้าและช่องทางการจำหน่าย

ในปี 2549 บริษัทจัดจำหน่ายสินค้าให้แก่ลูกค้าภายในประเทศ ร้อยละ 96
ของรายได้จากการจำหน่ายและบริการ และจำหน่ายสินค้าให้แก่ลูกค้าในต่างประเทศ
ซึ่งเป็นผู้ประกอบการในอุตสาหกรรมต่าง ๆ ร้อยละ 4 ของรายได้จากการจำหน่ายและบริการ

โดยลูกค้าของบริษัทสามารถแบ่งออกเป็น 2 กลุ่ม ดังนี้

  กลุ่มที่ 1 ผู้ค้าส่งเหล็ก เป็นกลุ่มผู้ดำเนินธุรกิจค้าส่งเหล็กทั้งในเขตกรุงเทพและปริมณฑล
  โดยลูกค้ากลุ่มนี้จะซื้อผลิตภัณฑ์ของบริษัท ทั้งผลิตภัณฑ์จากธุรกิจศูนย์บริการเหล็ก ได้แก่ เหล็กม้วน
  เหล็กสลิต เหล็กแผ่น รวมถึงเหล็กรูปพรรณของบริษัท ได้แก่ ท่อเหล็ก เหล็กโครงสร้างรูปตัวซี
  เพื่อนำสินค้าไปจำหน่ายต่อให้กับลูกค้าต่างๆ ซึ่งมูลค่าการจำหน่ายให้แก่ลูกค้ากลุ่มนี้คิดเป็นร้อยละ
  60 ของรายได้รวมของบริษัท
  บริษัทไม่มีการขายสินค้าให้แก่ลูกค้ารายหนึ่งรายใดในกลุ่มนี้เกินร้อยละ 10
  ของรายได้รวมของบริษัท โดยมูลค่าการจำหน่ายของลูกค้ากลุ่มนี้จะมีลักษณะแปรผันตามฤดูกาล
  กล่าวคือ มูลค่าการจำหน่ายจะลดลงในช่วงไตรมาส 3
  ซึ่งเป็นช่วงฤดูฝนเนื่องจากอุตสาหกรรมก่อสร้างซึ่งเป็นผู้ใช้เหล็กรูปพรรณจะชะลอการก่อสร้างในช่วงดังกล่าว

  กลุ่มที่ 2 ผู้ประกอบการในอุตสาหกรรมต่างๆ ทั้งในประเทศและต่างประเทศ เช่น
  อุตสาหกรรมเฟอร์นิเจอร์ อุตสาหกรรมเครื่องใช้ไฟฟ้า อุตสาหกรรมยานยนต์ เป็นต้น
  โดยลูกค้ากลุ่มนี้จะซื้อสินค้าจากศูนย์บริการเหล็กของบริษัทเป็นหลัก
  และจากความหลากหลายของกลุ่มลูกค้าที่กระจายอยู่ในอุตสาหกรรมต่างๆ
  ทำให้มูลการการจำหน่ายสินค้าให้แก่ลูกค้ากลุ่มนี้ค่อนข้างคงที่ตลอดทั้งปี
  โดยมูลค่าการจำหน่ายให้แก่ลูกค้ากลุ่มนี้คิดเป็นร้อยละ 40 ของรายได้รวมของบริษัท
  ซึ่งบริษัทไม่มีการขายสินค้าให้แก่ลูกค้ารายหนึ่งรายใดในกลุ่มนี้เกินร้อยละ 10
  ของรายได้รวมของบริษัท

3.3 ภาวะอุตสาหกรรมและการแข่งขัน

1) ภาวะอุตสาหกรรม

  โครงสร้างของอุตสาหกรรมเหล็กแบ่งออกเป็น 3 ขั้น ดังนี้

  1.1 อุตสาหกรรมเหล็กขั้นต้น

ได้แก่ ขั้นตอนการถลุงเหล็ก (Iron Making)
เพื่อเป็นการแยกเหล็กออกมาจากแร่เหล็กโดยการถลุงแร่เหล็กได้เป็นเหล็กเหลวและหล่อออกมาเป็นแท่ง
เรียกว่า เหล็กพิกหรือเหล็กถลุง (Pig lron) ซึ่งเป็นการผลิตขนาดใหญ่ซึ่งต้องใช้เงินลงทุนสูง
ซึ่งประเทศไทยยังไม่มีการผลิตเหล็กขั้นตอนนี้

  1.2 อุตสาหกรรมเหล็กขั้นกลาง

ได้แก่ ขั้นตอนการผลิตเหล็กกล้า (Steel Making)
เป็นการลดปริมาณของธาตุเจือปนและปรับปรุงส่วนผสมให้ได้ตามที่ต้องการ
โดยนำเหล็กพิกที่ได้จากเตาถลุงไปแปรเปลี่ยนเป็นเหล็กกล้า หรือโดยการนำเศษเหล็ก (Scrap)
หรือเหล็กพรุน มาหลอมในเตาหลอมไฟฟ้า แล้วนำไปหล่อเป็นเหล็กแท่งชนิดต่างๆ ในเบ้าหล่อ
จะได้เหล็กแท่งเล็ก (Billet) เหล็กแท่งใหญ่ (Bloom) และเหล็กแท่งแบน (Slab)
ซึ่งจะนำไปเป็นวัตถุดิบในการผลิตเหล็กทรงยาว (Long Products) และเหล็กทรงแบน (Flat
Products) ตามลำดับ

  1.3 อุตสาหกรรมเหล็กขั้นปลาย

ได้แก่ ขั้นตอนการแปรรูปผลิตภัณฑ์เหล็กขั้นกลาง โดยการนำเหล็กแท่งชนิดต่างๆ แปรรูปด้วยการรีด
เช่น การนำ Slab ไปรีดเป็นเหล็กแผ่นรีดร้อน หรือการนำ Billet ไปรีดเป็นเหล็กเส้น เป็นต้น
ผลิตภัณฑ์ที่ได้จากขั้นตอนนี้จะนำไปใช้เป็นวัตถุดิบในการผลิตของอุตสาหกรรมเหล็กต่อเนื่องต่าง ๆ
ซึ่งผลิตภัณฑ์เหล็กจากขั้นตอนนี้แบ่งออกตามรูปทรงของผลิตภัณฑ์ได้เป็น 2 ลักษณะ ดังนี้

1.  ผลิตภัณฑ์เหล็กทรงแบน (Flat Products) ได้แก่ เหล็กแผ่นรีดร้อน (Hot Rolled
    Sheet) เหล็กแผ่นรีดเย็น (Cold Rolled Sheet) เหล็กแผ่นเคลือบ/ชุบ (Coated
    Sheet) เหล็กแผ่นหนา (Hot Rolled Plate) ซึ่งนำไปใช้ในอุตสาหกรรมก่อสร้าง
    ผลิตท่อเหล็ก ตู้คอนเทนเนอร์ ถังแก๊ส รถยนต์ เครื่องใช้ไฟฟ้า และอุปกรณ์เฟอร์นิเจอร์

2.  ผลิตภัณฑ์เหล็กทรงยาว (Long Products) ได้แก่ เหล็กเส้นกลม (Round Bar)
    เหล็กเส้นข้ออ้อย (Deformed Bar) เหล็กลวด (Wire Rod) เหล็กรูปพรรณ (Shape
    Steel) นำไปใช้ในอุตสาหกรรมก่อสร้างเป็นส่วนใหญ่

อุตสาหกรรมเหล็กแผ่นรีดร้อนในประเทศไทย

อุตสาหกรรมเหล็กแผ่นรีดร้อนของประเทศไทยมีการขยายตัวเพิ่มขึ้นต่อเนื่องมาตั้งแต่ปี 2542
ถึงปัจจุบัน เนื่องจากมีการขยายตัวตามอุตสาหกรรมหลักของประเทศ เช่น อุตสาหกรรมรถยนต์
อุตสาหกรรมเครื่องใช้ไฟฟ้า อุตสาหกรรมก่อสร้าง รวมทั้งโครงการเมกะโปรเจ็กต์ของภาครัฐ
ซึ่งเป็นอุตสาหกรรมที่มีการใช้เหล็กเป็นวัตถุดิบสำคัญในการผลิต ประกอบกับมาตรการสำคัญ 2 ข้อ
ที่ภาครัฐที่ออกมาเพื่อช่วยปกป้องอุตสาหกรรมเหล็กแผ่นรีดร้อนชนิดม้วนและไม่เป็นม้วนในประเทศไทยในปี
2545 ได้แก่

1)  การออกมาตรฐานผลิตภัณฑ์อุตสาหกรรม (ม.อ.ก.) ภาคบังคับสำหรับเหล็กประเภทต่างๆ

2)  ออกมาตรการตอบโต้การทุ่มตลาด (Anti-Dumping : AD) ของกรมการค้าต่างประเทศ
    ซึ่งจะสิ้นสุดการคุ้มครองในปี 2551

จากมาตรการดังกล่าวข้างต้น
ทำให้ผลิตภัณฑ์เหล็กแผ่นรีดร้อนในประเทศสามารถแข่งขันกับการนำเข้าได้
และด้วยปัจจัยที่ราคาเหล็กในตลาดโลกปรับตัวสูงขึ้น
ทำให้อุตสาหกรรมเหล็กในประเทศไทยสามารถผลิตและส่งออกในราคาที่แข่งขันได้
นอกจากนี้ตลาดส่งออกผลิตภัณฑ์เหล็กในประเทศไทยอยู่ในสภาวะที่กระเตื้องขึ้นเนื่องจากประเทศไทยได้ถูกยกเว้นจากมาตรา
201 ของประเทศสหรัฐอเมริกา ซึ่งเป็นมาตรการการเก็บภาษีพิเศษ
ทำให้ผลิตภัณฑ์เหล็กจากประเทศไทยสามารถส่งออกไปยังประเทศสหรัฐอเมริกาซึ่งเป็นประเทศที่ใช้เหล็กมากเป็นอันดับต้นๆ
ของโลก

ตารางปริมาณการผลิต และปริมาณการบริโภคเหล็กแผ่นรีดร้อนในประเทศ

  หน่วย : ล้านตัน

+-------------------+------+-----+------+------+------+------+------+
| ปี                 | 2543 | 2   | 2545 | 2546 | 2547 | 2548 | 2549 |
|                   |      | 544 |      |      |      |      |      |
+-------------------+------+-----+------+------+------+------+------+
| ปริมาณ             | 2.24 | 1   | 2.97 | 3.33 | 3.91 | 4.42 | 4.13 |
| การผลิตภายในประเทศ |      | .89 |      |      |      |      |      |
|                   | 3.66 |     | 4.94 | 5.40 | 5.65 | 6.14 | 5.25 |
| ปริมาณกา           |      | 3   |      |      |      |      |      |
| รบริโภคภายในประเทศ |      | .90 |      |      |      |      |      |
+-------------------+------+-----+------+------+------+------+------+

ที่มา : สถาบันเหล็กและเหล็กกล้าแห่งประเทศไทย

ปริมาณการบริโภคเหล็กแผ่นรีดร้อนของประเทศไทยเพิ่มขึ้นอย่างต่อเนื่องจาก 3.66 ล้านตันในปี
2543 เป็น 5.65 ล้านตัน และ 6.14 ล้านตันในปี 2547 และปี 2548 ตามลำดับ
เนื่องจากการฟื้นตัวของเศรษฐกิจภายในประเทศซึ่งส่งผลให้เกิดความต้องการเหล็กแผ่นรีดร้อนที่เพิ่มขึ้นจากอุตสาหกรรมต่อเนื่องต่างๆ
และในปี 2549 ปริมาณการบริโภคเหล็กแผ่นรีดร้อนของประเทศไทยมีแนวโน้มลดลง
เนื่องจากความไม่แน่นอนทางการเมือง และการชะลอโครงการขนาดใหญ่ของรัฐบาล

กราฟแสดงราคาเหล็กแผ่นรีดร้อนชนิดม้วนในต่างประเทศ (HRC-F) และราคาเหล็กแผ่นรีดร้อน
(HRC-L) ในประเทศ

[]

ที่มา : Iron and steel Institute of Thailand
โดยข้อมูลราคาเหล็กแผ่นรีดร้อนต่างประเทศ (HRC-F) เป็นราคา Far East import – South
China C&F, CIS material และข้อมูลจากบริษัท โดยที่ราคาเหล็กแผ่นรีดร้อนในประเทศ
(HRC-L) เป็นราคาเหล็กในประเทศ

ราคาของแผ่นเหล็กรีดร้อนชนิดม้วนมีความผันผวน
ซึ่งที่ผ่านมาราคาของแผ่นเหล็กรีดร้อนชนิดม้วนทั้งในประเทศ
และต่างประเทศเคลื่อนไหวในทิศทางเดียวกัน ในช่วงปี 2545-2547
ราคาของแผ่นเหล็กรีดร้อนชนิดม้วนทั้งในประเทศและต่างประเทศ มีการปรับตัวสูงขึ้นอย่างต่อเนื่อง
กล่าวคือ ราคาของเหล็กแผ่นรีดร้อนต่างประเทศปรับสูงขึ้นอย่างต่อเนื่องจาก 265.25
ดอลลาร์สหรัฐต่อตันในปี 2545 เป็น 342.75 ดอลลาร์สหรัฐต่อตัน และ 461.25
ดอลลาร์สหรัฐต่อตันในปี 2546 และ 2547 ตามลำดับ
ด้านราคาของเหล็กแผ่นรีดร้อนในประเทศปรับตัวสูงขึ้นเช่นเดียวกัน โดยปรับตัวเพิ่มขึ้นจาก 13
บาทต่อกิโลกรัมในปี 2545 เป็น 15 บาทต่อกิโลกรัม และ 20 บาทต่อกิโลกรัมในปี 2546 และ
2547 ตามลำดับ
การเพิ่มขึ้นดังกล่าวสอดคล้องกับความต้องการใช้เหล็กในตลาดโลกที่เพิ่มขึ้นอย่างต่อเนื่อง
โดยเฉพาะความต้องการในการบริโภคเหล็กซึ่งมีผลมาจากการขยายตัวของเศรษฐกิจภายในประเทศของประเทศสาธารณรัฐประชาชนจีน
อินเดียและสหรัฐอเมริกา อย่างไรก็ตามในปี 2548 ถึงไตรมาส 1 ปี 2549
ราคาของเหล็กแผ่นรีดร้อนทั้งในประเทศ และต่างประเทศปรับตัวลดลง กล่าวคือ
ราคาของเหล็กแผ่นรีดร้อนต่างประเทศปรับตัวลดลง จาก 461.25 ดอลลาร์สหรัฐต่อตันในปี 2547
เป็น 451 ดอลลาร์สหรัฐต่อตันและ 388 ดอลลาร์สหรัฐต่อตันในปี 2548 และไตรมาส 1 ปี 2549
ด้านราคาของเหล็กแผ่นรีดร้อนในประเทศปรับตัวลดลงเช่นเดียวกัน โดยปรับตัวลดลงจาก 20
บาทต่อกิโลกรัมในปี 2547 เป็น 18.50 บาทต่อกิโลกรัมและ 16.50 บาทต่อกิโลกรัมในไตรมาส 4
ปี 2548 และไตรมาส 1 ปี 2549
มีสาเหตุหลักจากประเทศสาธารณรัฐประชาชนจีนได้ลดการนำเข้าและผันตัวเองจากผู้บริโภคหลักเป็นผู้ผลิตเพื่อส่งออกเนื่องจากประสบปัญหากำลังการผลิตส่วนเกิน
ทำให้ปริมาณการผลิตในตลาดโลกเพิ่มสูงมากกว่าความต้องการ ต่อมาตั้งแต่ไตรมาส 2 ปี 2549
ราคาของเหล็กแผ่นรีดร้อนชนิดม้วนทั้งในประเทศ และต่างประเทศปรับตัวเพิ่มสูงขึ้น กล่าวคือ
ราคาของเหล็กแผ่นรีดร้อนชนิดม้วนต่างประเทศปรับตัวเพิ่มขึ้นจาก 388
เหรียญดอลลาร์สหรัฐต่อตันในไตรมาส 1 ปี 2549 เป็น 528 เหรียญดอลลาร์สหรัฐต่อตันในไตรมาส
2 ปี 2549 และเท่ากับ 525 เหรียญดอลลาร์สหรัฐต่อตันในไตรมาส 3 ปี 2549 และลดลงเหลือ
472 เหรียญดอลลาร์สหรัฐต่อตันในไตรมาส 4 ปี 2549
ด้านราคาของเหล็กแผ่นรีดร้อนในประเทศปรับตัวเพิ่มขึ้นจาก 16.50 บาทต่อกิโลกรัมในไตรมาส 1
ปี 2549 เป็น 17.09 บาทต่อกิโลกรัมในไตรมาส 2 ปี 2549 เป็น 18.88 บาทต่อกิโลกรัมใน
ไตรมาส 3 ปี 2549 และลดลงเหลือ 18.50 บาทต่อกิโลกรัมในไตรมาส 4 ปี 2549
ซึ่งการเพิ่มขึ้นดังกล่าวเป็นผลมาจากนโยบายในการควบคุมปริมาณการผลิตเหล็กของประเทศจีนเพื่อป้องกันไม่ให้เกิดปัญหาอุปทานส่วนเกินในประเทศและส่งสินค้าเข้าไปทุ่มตลาดต่างประเทศ
และการขยายตัวของการบริโภคเหล็กของประเทศสหรัฐอเมริกา จีนและอินเดีย

อุตสาหกรรมท่อเหล็ก

ท่อเหล็กสามารถแบ่งออกได้เป็น 2 ประเภทตามลักษณะกระบวนการผลิต คือ 1) ท่อเหล็กมีตะเข็บ
(Pipe-Welded) และท่อเหล็กไร้ตะเข็บ (Pipe-Seamless) ซึ่งกว่าร้อยละ 90
ของการผลิตท่อเหล็กในประเทศเป็นท่อเหล็กชนิดมีตะเข็บประเภทเชื่อมด้วยไฟฟ้า (Electric
Resistance Weld Pipe) เช่น ท่อเหล็กดำ ท่อเหล็กชุบสังกะสี และท่อเหล็กไร้สนิม
ซึ่งนำไปใช้ในอุตสาหกรรมต่างๆ สำหรับท่อเหล็กชนิดไร้ตะเข็บจะนำไปใช้สำหรับอุตสาหกรรมน้ำมัน
ก๊าซและปิโตรเลียม
ซึ่งยังต้องพึ่งพาการนำเข้าเป็นหลักเนื่องจากต้องใช้เงินลงทุนจำนวนมากและใช้เทคนิคการผลิตที่สูงอีกด้วย

จากคุณสมบัติในเรื่องความแข็งแรงและทนทานรวมทั้งน้ำหนักที่เบากว่าของท่อเหล็กเมื่อเปรียบเทียบกับเหล็กโครงสร้างชนิดอื่น
รวมทั้งความหลากหลายในการนำไปใช้ได้ในอุตสาหกรรมต่างๆ เช่น
อุตสาหกรรมการก่อสร้างที่ใช้ท่อเหล็กเป็นโครงสร้างทำให้สามารถออกแบบโครงสร้างและนำมาประกอบที่สถานที่ก่อสร้างซึ่งทำให้ประหยัดเวลาและค่าใช้จ่าย
ส่งผลให้ท่อเหล็กเป็นที่นิยมและมีแนวโน้มว่าจะมีความต้องการเพิ่มขึ้นเพื่อนำมาใช้ในงานโครงการก่อสร้างเพิ่มขึ้นทดแทนการใช้เหล็กโครงสร้างรูปตัวซี
(C) ตัวเอช (H) และตัวไอ (I) แต่อย่างไรก็ตาม ผู้บริหารของบริษัทมีความเห็นว่า
ราคาของท่อเหล็กเมื่อเปรียบเทียบกับเหล็กโครงสร้างรูปพรรณต่างๆ พบว่า
ท่อเหล็กยังมีราคาที่สูงกว่า ดังนั้นหากราคาของท่อเหล็กลดลงมาใกล้เคียงกับเหล็กรูปพรรณ
จะทำให้ปริมาณการใช้ท่อเหล็กสูงขึ้นมาก
นอกจากนี้ในอนาคตจะมีการพัฒนาท่อเหล็กเพื่อนำมาใช้ประโยชน์ในงานทั่วไปได้อีกหลายประเภท
เช่น ใช้ท่อเหล็กเป็นเสาของป้ายโฆษณาขนาดใหญ่ เป็นต้น

ตารางแสดงปริมาณการผลิต การบริโภค และการส่งออก ท่อเหล็กของประเทศไทย

หน่วย: แสนตัน

[]

ที่มา : ข้อมูลปริมาณการผลิตและการใช้ท่อเหล็กจาก ธนาคารแห่งประเทศไทย

  ข้อมูลปริมาณการส่งออกท่อเหล็กจาก Iron and Steel Institution of Thailand

ในช่วงปี 2544 ถึง 2545 ปริมาณการบริโภคท่อเหล็กเพิ่มขึ้นจาก 3.09 แสนตัน ในปี 2544 เป็น
3.41 แสนตัน ในปี 2544 และ 2545 ตามลำดับ
เนื่องจากการขยายตัวของธุรกิจต่อเนื่องที่ใช้ท่อเหล็กทั้งธุรกิจก่อสร้าง ธุรกิจเฟอร์นิเจอร์
ธุรกิจยานยนต์ และธุรกิจเครื่องใช้ไฟฟ้า ต่อมาในช่วงปี 2546 ถึง 2548
ปริมาณการบริโภคท่อเหล็กเริ่มชะลอตัวลงจาก 3.41 แสนตันในปี 2545 เป็น 3.18 แสนตัน 3.13
แสนตัน และ 3.17 แสนตันในปี 2546 ถึง 2548
เนื่องจากในช่วงดังกล่าวราคาเหล็กแผ่นรีดร้อนมีการปรับราคาสูงขึ้นมากส่งผลให้ท่อเหล็กมีการปรับราคาสูงขึ้นทำให้การบริโภคลดลง
และจากภาวะเศรษฐกิจที่เริ่มชะลอตัวลงทำให้ความต้องการท่อเหล็กเพื่อก่อสร้างลดลง
อย่างไรก็ตามช่วง 9 เดือนของปี 2549 ลดลงจากช่วงเดียวกันของปี 2548 ร้อยละ 4.36
ซึ่งมีสาเหตุหลักมากจากการชะลอตัวของอุตสาหกรรมก่อสร้าง

ปริมาณการผลิตท่อเหล็กในประเทศในช่วงปี 2544 ถึง 2545 เพิ่มสูงขึ้นจาก 5.10 แสนตันในปี
2544 เป็น 5.11 แสนตัน ในปี 2545 ตามการขยายตัวของเศรษฐกิจ ต่อมาในช่วงปี 2546 ถึง
2548 ปริมาณการผลิตท่อเหล็กในประเทศลดลงเป็น 4.35 แสนตัน 4.36 แสนตันและ 4.00
แสนตันในปี 2546 ถึงปี 2548 ตามลำดับ
การลดลงดังกล่าวเกิดจากราคาเหล็กแผ่นรีดร้อนและเศษเหล็กซึ่งเป็นวัตถุดิบของเหล็กแผ่นในตลาดโลกมีการปรับตัวสูงขึ้นอย่างมาก
ในขณะที่ราคาจำหน่ายเหล็กแผ่นรีดร้อนถูกตรึงไว้ที่เพดานราคาที่กำหนดโดยกระทรวงพาณิชย์
ส่งผลให้ผู้ผลิตเหล็กแผ่นรีดร้อนชะลอการผลิตลงและทำให้เกิดการขาดแคลนเหล็กแผ่นรีดร้อนซึ่งเป็นวัตถุดิบสำหรับการผลิตท่อเหล็ก
ทำให้ปริมาณการผลิตท่อเหล็กในประเทศลดลง

อย่างไรก็ตามช่วง 9 เดือนของปี 2549 ปริมาณการผลิตท่อเหล็กภายในประเทศเพิ่มขึ้นร้อยละ
6.57 ซึ่งในปี 2549 ปริมาณการผลิตท่อเหล็กมีแนวโน้มเพิ่มสูงขึ้น เนื่องจากมีผู้ผลิตในประเทศ 2
รายมีโครงการผลิตท่อเหล็กขนาด 16 และ 18 นิ้ว ซึ่งเป็นท่อขนาดใหญ่เพื่อทดแทนการนำเข้า

อุตสาหกรรมศูนย์บริการเหล็ก

เนื่องจากลูกค้าของศูนย์บริการเหล็ก ได้แก่ ผู้ประกอบการในอุตสาหกรรมต่างๆ
ที่ใช้เหล็กแผ่นเป็นวัตถุดิบในการผลิต ส่งผลให้ธุรกิจศูนย์บริการมีศักยภาพการเติบโตในอัตราที่สูง
เนื่องจากเป็นธุรกิจสนับสนุนที่สำคัญสำหรับอุตสาหกรรมต่าง ๆ
โดยผลิตภัณฑ์ของศูนย์บริการจะถูกนำไปใช้ในอุตสาหกรรมหลักอื่น ๆ
ในการนำไปประกอบเป็นสินค้าสำเร็จรูปและจำหน่ายให้แก่ผู้บริโภคขั้นปลาย
ซึ่งสามารถสรุปภาวะอุตสาหกรรมที่เกี่ยวข้อง ได้ดังนี้

อุตสาหกรรมการก่อสร้าง

อุตสาหกรรมการก่อสร้างเป็นอุตสาหกรรมที่ใช้เหล็กแผ่นรีดร้อนในงานก่อสร้างต่างๆ เช่น
การนำมาทำชีทไพล์ (Sheet Pile) สำหรับกันดินถล่ม หรือนำมาทำเป็นพื้นสะพาน เป็นต้น ปี
2548 ธุรกิจก่อสร้างรวมทั้งประเทศคาดว่ามีมูลค่า 641,000 ล้านบาท เพิ่มขึ้นจากปี 2547 ร้อยละ
12.7 เป็นการเพิ่มขึ้นของการก่อสร้างภาครัฐบาลร้อยละ 15.3 คิดเป็นจำนวน 339,730 ล้านบาท
ขณะที่การก่อสร้างภาคเอกชนมีจำนวน 301,270 ล้านบาท เพิ่มขึ้นร้อยละ 9.9
ชะลอตัวลงเมื่อเทียบกับอัตราเพิ่มร้อยละ 20.2 ในปี 2547
ทั้งนี้เป็นผลมาจากการชะลอตัวของการบริโภคภาคเอกชนตั้งแต่ปี 2547 เป็นต้นมา

ตารางแสดงมูลค่าการก่อสร้างของประเทศไทย

[]

ผู้บริหารของบริษัทคาดว่า ในปี 2550
ธุรกิจก่อสร้างยังคงมีแนวโน้มขยายตัวจากโครงการลงทุนขนาดใหญ่ของภาครัฐ
ถึงแม้การก่อสร้างภาคเอกชนอ่อนตัวลง
ประกอบกับราคาน้ำมันเชื้อเพลิงและวัสดุก่อสร้างจะมีเสถียรภาพมากขึ้น แต่ยังทรงตัวอยู่ในระดับสูง
จึงอาจส่งผลกระทบต่อต้นทุนการก่อสร้างแล้วทำให้โครงการก่อสร้างบางโครงการต้องยืดระยะเวลาก่อสร้างนานขึ้น

 อุตสาหกรรมยานยนต์ 

ในปี 2548 ความต้องการยานยนต์จากตลาดต่างประเทศยังคงมีมาก
ทำให้อุตสาหกรรมยานยนต์ไทยยังคงขยายตัวได้อย่างต่อเนื่อง ในปี 2549
เศรษฐกิจของประเทศยังคงขยายตัวอย่างมีเสถียรภาพ
และยานยนต์ยังคงเป็นปัจจัยที่สำคัญในการดำเนินชีวิตประจำวัน
โดยในส่วนของอุตสาหกรรมรถยนต์ยังอยู่ในช่วงของการย้ายฐานการผลิตรถยนต์ปิกอัพ 1 ตัน
จากญี่ปุ่นมายังไทย ทำให้มีการผลิตและส่งออกรถยนต์เพิ่มขึ้น
สำหรับตลาดรถยนต์ในประเทศยังคงมีการแข่งขันสูง โดยเฉพาะรถยนต์ปิกอัพ 1 ตัน
ซึ่งมีทั้งการปรับเปลี่ยนเครื่องยนต์ใหม่ และการเปลี่ยน Model ใหม่
ที่เป็นไปตามแนวโน้มของตลาดมากขึ้น สำหรับอุตสาหกรรมรถจักรยานยนต์
ตลาดในประเทศจะขยายตัวตามภาวะเศรษฐกิจโดยรวมของประเทศ ด้านตลาดส่งออกยังมีลู่ทางที่ดี
โดยเฉพาะตลาดในอาเซียนยังคงมีการขยายตัวสูง แต่ในขณะเดียวกัน
แนวโน้มของการแข่งขันที่สูงขึ้นด้วยโดยเฉพาะคู่แข่งจากประเทศจีน
ซึ่งผู้ผลิตส่งออกจักรยานยนต์ของไทยมีความพร้อมที่จะพัฒนาผลิตภัณฑ์ให้มีคุณภาพ มาตรฐานที่สูงกว่า
และแสวงหาช่องทางการตลาดใหม่ๆ ที่จะนำเสนอสินค้าให้ตรงตามความต้องการของตลาดได้มากขึ้น

-   ประมาณการภาวะอุตสาหกรรมรถยนต์ในปี 2549 มีการผลิตประมาณ 1,270,000 คัน
    เพิ่มขึ้นจากปี 2548 ร้อยละ 10 มีการจำหน่ายในประเทศ 770,000 คัน และส่งออก
    540,000 คัน เพิ่มขึ้นจากปี 2548 ร้อยละ 10 และ 20 ตามลำดับ ทั้งนี้
    จะเป็นการผลิตเพื่อส่งออกประมาณ ร้อยละ 42 สำหรับตลาดในประเทศ
    ตลาดรถยนต์เพื่อการพาณิชย์จะขยายตัวมากกว่าตลาดรถยนต์นั่ง
    โดยเฉพาะตลาดรถยนต์ปิกอัพจะมีการแข่งขันกันอย่างมาก ในส่วนของตลาดรถยนต์นั่ง
    รถยนต์นั่งขนาดเล็กยังเป็นที่นิยมของผู้บริโภค
    เนื่องจากมีปัจจัยสนับสนุนด้านราคาและการประหยัดพลังงาน และในปี 2550
    อุตสาหกรรมรถยนต์ คาดว่าจะยังคงขยายตัวได้อย่างต่อเนื่อง
    โดยจะเป็นการผลิตเพื่อการจำหน่ายในประเทศประมาณร้อยละ 45-50
    และเป็นการผลิตเพื่อส่งออกประมาณร้อยละ 50-55

-   ประมาณการภาวะอุตสาหกรรมรถจักรยานยนต์ในปี 2549 มีการผลิตประมาณ 2,430,000 คัน
    มีการจำหน่ายในประเทศ 2,250,000 คัน และส่งออก 180,000 คัน ซึ่งจะเพิ่มขึ้นจากปี
    2548 ร้อยละ 5.65 ร้อยละ 4.65 และร้อยละ 20 ตามลำดับ และในปี 2550
    อุตสาหกรรมรถจักรยานยนต์ คาดว่า จะทรงตัวจากปี 2549
    เนื่องจากตลาดในประเทศเริ่มเข้าสู่ภาวะอิ่มตัว
    ส่วนตลาดส่งออกก็สามารถที่จะส่งรถจักรยานยนต์สำเร็จรูปไปยังตลาดยุโรปซึ่งเป็นตลาดหลักรองจากตลาดอาเซียนได้มากขึ้น

สำหรับการขยายตัวของอุตสาหกรรมชิ้นส่วนยานยนต์
ส่วนใหญ่แล้วจะขึ้นอยู่กับภาวะของอุตสาหกรรมรถยนต์และรถจักรยานยนต์
จึงเป็นที่คาดได้ว่าอุตสาหกรรมชิ้นส่วนยานยนต์ในปี 2549 และปี 2550
จะมีแนวโน้มเป็นไปในทิศทางเดียวกับอุตสาหกรรมรถยนต์ และรถจักรยานยนต์

ยอดขายยานยนต์ภายในประเทศ ปี 2543 – พฤศจิกายน 2549

หน่วย : คัน

ที่มา : สมาคมอุตสาหกรรมยานยนต์ไทย

อุตสาหกรรมเครื่องใช้ไฟฟ้า

อุตสาหกรรมเครื่องใช้ไฟฟ้านำแผ่นเหล็กรีดเย็นและท่อเหล็กไปใช้ในการผลิตผลิตภัณฑ์เครื่องใช้ไฟฟ้าต่าง
ๆ โดยใช้เป็นวัตถุดิบในการผลิตชิ้นส่วนเครื่องใช้ไฟฟ้า เช่น เครื่องซักผ้า เครื่องปรับอากาศ ตู้เย็น
เป็นต้น ในปี 2548
จากรายงานดัชนีผลผลิตอุตสาหกรรมของสำนักงานเศรษฐกิจอุตสาหกรรมพบว่าดัชนีผลผลิตเครื่องใช้ไฟฟ้าปรับตัวลดลงประมาณร้อยละ
5.1 เมื่อเทียบกับปี 2547 โดยสินค้าที่มีการผลิตลดลงเป็นอย่างมากได้แก่
พัดลมและเครื่องใช้ไฟฟ้าขนาดเล็กอื่น ๆ เช่น กระติกน้ำร้อนและหม้อหุงข้าว
โดยส่วนใหญ่เป็นการลดลงในส่วนของการผลิตเพื่อส่งออกเนื่องจากต้องแข่งขันกับสินค้าของจีนที่มีราคาถูกกว่า
ในขณะที่เครื่องใช้ไฟฟ้าภายในบ้านหลัก ๆ เช่น เครื่องรับโทรทัศน์ เครื่องปรับอากาศ
และตู้เย็นยังคงมีการผลิตเพิ่มขึ้น ในด้านของการส่งออก ในปี 2548
ประเทศไทยมีมูลค่าการส่งออกเครื่องใช้ไฟฟ้ารวมเท่ากับ 543,587 ล้านบาท
ซึ่งเพิ่มขึ้นประมาณร้อยละ 0.3 เมื่อเทียบกับปี 2547 โดยสินค้าหลักที่มีการส่งออกได้แก่
กลุ่มสินค้าเครื่องปรับอากาศ และเครื่องเล่นภาพและเสียง

สำหรับการผลิตสินค้าในกลุ่มเครื่องใช้ไฟฟ้าโดยรวมในปี 2549 ปรับตัวเพิ่มขึ้นเล็กน้อย ร้อยละ 3
เนื่องจากการชะลอตัวของเครื่องปรับอากาศที่ได้รับผลกระทบจากตลาดส่งออกหลัก เช่น
ตลาดอียูที่เริ่มมีการบังคับกฎระเบียบ RoHS (Restriction of the use of certain
hazardous substances in electrical and electronic equipment)
ของสหภาพยุโรปซึ่งเริ่มบังคับใช้ในวันที่ 1 กรกฎาคม 2549
ส่งผลให้ผู้ประกอบการต้องเร่งระบายสินค้าเก่าออกขายก่อนจึงรับคำสั่งซื้อใหม่ซึ่งต้องบังคับใช้กฎระเบียบ
RoHS ดังกล่าว

แนวโน้มอุตสาหกรรมเครื่องใช้ไฟฟ้าในไตรมาส 1 ปี 2550 คาดว่าจะมีการปรับตัวดีขึ้นจากไตรมาส
4 ปี 2549 เนื่องจากบริษัทต่าง ๆ เริ่มกลับมาผลิตใหม่อีกครั้งหลังจากหยุดขายในช่วงเทศกาล
โดยเฉพาะอย่างยิ่งสินค้าเครื่องใช้ไฟฟ้า เช่น เครื่องปรับอากาศ เนื่องจากบริษัทต่าง ๆ
ต้องเร่งผลิตเพื่อจำหน่ายในช่วงฤดูร้อนและมีคำสั่งซื้อกลับเข้ามาจากตลาดอียูซึ่งเป็นตลาดหลักของสินค้าประเภทนี้
รวมถึงในตลาดตะวันออกกลางที่ยังเป็นตลาดที่มีคำสั่งซื้อเพิ่มขึ้น

อุตสาหกรรมเฟอร์นิเจอร์เหล็ก

อุตสาหกรรมเฟอร์นิเจอร์ใช้ท่อเหล็กเป็นโครงของเฟอร์นิเจอร์
และใช้เหล็กแผ่นรีดเย็นและเหล็กแผ่นเคลือบเป็นพื้นผิวเฟอร์นิเจอร์
อุตสาหกรรมเฟอร์นิเจอร์สามารถแบ่งได้เป็น 3 ระดับ ได้แก่

1.  ระดับบน เป็นกลุ่มสินค้านำเข้าหรือกึ่งนำเข้า ซึ่งแข่งขันกันในรูปแบบและคุณภาพ
    ราคาสินค้าค่อนข้างสูง

2.  ระดับกลาง เป็นกลุ่มสินค้าที่ผลิตภายในประเทศ (Local Brand)
    โดยใช้วัตถุดิบทั้งจากในประเทศและต่างประเทศในการผลิต

3.  ระดับล่าง เป็นกลุ่มสินค้าที่ไม่เน้นตรายี่ห้อ เน้นการขายส่งและการขายต่างจังหวัดเป็นหลัก

ถึงแม้ในช่วงปี 2548 ต่อเนื่องถึงปี 2549
ธุรกิจอสังหาริมทรัพย์มีการชะลอตัวเนื่องจากภาวะราคาน้ำมันที่ปรับตัวสูงขึ้น
อัตราดอกเบี้ยและอัตราเงินเฟ้อที่เพิ่มสูงขึ้น ซึ่งส่งผลต่อการตัดสินใจซื้อของผู้บริโภค อย่างไรก็ดี
อุตสาหกรรมเฟอร์นิเจอร์ยังคงได้รับปัจจัยบวกจากนโยบายส่งเสริมการขายในธุรกิจอสังหาริมทรัพย์
เช่น การขายบ้านพร้อมเฟอร์นิเจอร์ และได้รับปัจจัยบวกจากการเติบโตของตลาดสำนักงานให้เช่า
ซึ่งทำให้ตลาดเฟอร์นิเจอร์สำนักงานยังสามารถขยายตัวเพิ่มขึ้นได้
ประกอบกับการแข่งขันของผู้ผลิตเฟอร์นิเจอร์ในการนำเสนอรูปแบบต่างๆ ทั้งราคาและคุณภาพ
รวมถึงการส่งเสริมการขายอย่างต่อเนื่อง อาทิ การจัดงานแสดงสินค้า การออกบัตรส่วนลด พิเศษ
บัตรกำนัลพิเศษ การจัดโปรโมชั่นด้านสินเชื่อกับสถาบันการเงิน เป็นต้น

2) การแข่งขัน

ผู้ประกอบธุรกิจศูนย์บริการเหล็กและผู้ผลิตเหล็กรูปพรรณขนาดเล็กมีจำนวนมาก
ทำให้การแข่งขันในช่วงปี 2542 ถึง 2544 ปีที่ผ่านมา มีการแข่งขันที่ค่อนข้างรุนแรง
แต่จากการฟื้นตัวของภาวะเศรษฐกิจในประเทศตั้งแต่ปี 2545
ทำให้ความต้องการใช้เหล็กในประเทศเพิ่มขึ้นอย่างมากทั้งจากอุตสาหกรรมการก่อสร้าง
อุตสาหกรรมเฟอร์นิเจอร์ และอื่นๆ
รวมทั้งปริมาณความต้องการใช้เหล็กในต่างประเทศที่เพิ่มขึ้นมากโดยเฉพาะประเทศจีน
ทำให้ความต้องการปริมาณการใช้เหล็กทั่วโลกเพิ่มขึ้นมาก
ผู้ผลิตเหล็กรูปพรรณบางรายจึงเปลี่ยนมาผลิตเพื่อส่งออกแทนการจำหน่ายในประเทศ
ประกอบกับเดิมที่กำลังการผลิตในประเทศไม่เพียงพอต่อความต้องการใช้เหล็กในประเทศที่เพิ่มขึ้นอยู่แล้ว
เมื่อมีผู้ผลิตเหล็กรูปพรรณบางรายเน้นการส่งออก จึงส่งผลให้การแข่งขันในประเทศลดลงด้วย
และจากการที่บริษัทประกอบธุรกิจเป็นทั้งศูนย์บริการเหล็กและผู้ผลิตเหล็กรูปพรรณ
จึงแบ่งลักษณะการแข่งขันออกเป็น 2 กลุ่ม ได้แก่

กลุ่มธุรกิจศูนย์บริการเหล็ก

ผู้ประกอบธุรกิจศูนย์บริการเหล็กมีจำนวนมาก ส่วนใหญ่เป็นผู้ประกอบการขนาดเล็ก ซึ่งมีจำนวนมาก
สำหรับผู้ประกอบธุรกิจศูนย์บริการที่มีกำลังการผลิตและมีศักยภาพในการแข่งขันในตลาดที่มีขนาดใหญ่
จำนวน 2 ราย และมีขนาดกลาง จำนวน 6 ราย
ซึ่งบริษัทเป็นหนึ่งในผู้ประกอบธุรกิจศูนย์บริการที่มีกำลังการผลิตระดับกลาง
ดังนั้นการแข่งขันในธุรกิจศูนย์บริการจึงอยู่ในระดับปานกลาง
รวมทั้งกำลังการผลิตที่มีอยู่ในปัจจุบันไม่เพียงพอต่อความต้องการของลูกค้า
โดยบริษัทมุ่งกลุ่มลูกค้าที่มีความต้องการเฉพาะ (Niche Customer)
มีความต้องการสินค้าที่มีขนาดเฉพาะ ซึ่งบริษัทสามารถให้บริการลูกค้าในกลุ่มนี้ได้เป็นอย่างดี
รวมทั้งบริษัทยังทำการควบคุมคุณภาพของสินค้าของบริษัทแทนลูกค้าเพื่อสร้างความมั่นใจในสินค้าของบริษัท
เนื่องจากสินค้าของศูนย์บริการเหล็กเป็นสินค้าที่ไม่มียี่ห้อ (Brand)
ดังนั้นความเชื่อถือในตัวบริษัทจึงเป็นปัจจัยในการพิจารณาเลือกซื้อสินค้าเป็นหลัก

กลุ่มธุรกิจผู้ผลิตท่อเหล็กและเหล็กโครงสร้างรูปตัวซี

สำหรับการแข่งขันของผลิตภัณฑ์ท่อเหล็กและเหล็กโครงสร้างรูปตัวซี
มีการแข่งขันค่อนข้างสูงเนื่องจากมีผู้ประกอบการท่อเหล็กและเหล็กรูปตัวซีในประเทศ ประมาณ 50
ราย ซึ่งบริษัทแบ่งการแข่งขันของธุรกิจท่อเหล็กและเหล็กโครงสร้างรูปตัวซี แบ่งออกเป็น 3
กลุ่มตามกำลังการผลิต ได้แก่

กลุ่มที่ 1 ผู้ผลิตท่อเหล็กและเหล็กโครงสร้างรูปตัวซีขนาดใหญ่ คือ ผู้ผลิตที่มีกำลังการผลิตมากกว่า
100,000 ตันต่อปี กลุ่มนี้มีจำนวน 9 ราย

กลุ่มที่ 2 ผู้ผลิตท่อเหล็กและเหล็กโครงสร้างรูปตัวซีขนาดกลาง คือ ผู้ผลิตที่มีกำลังการผลิตระหว่าง
50,000 ถึง 100,000 ตันต่อปี กลุ่มนี้มีประมาณ 13 รายรวมบริษัทด้วย

กลุ่มที่ 3 ผู้ผลิตท่อเหล็กและเหล็กโครงสร้างรูปตัวซีขนาดเล็ก คือ ผู้ผลิตที่มีกำลังการผลิตน้อยกว่า
50,000 ซึ่งผู้ประกอบการส่วนที่เหลือจะอยู่ในกลุ่มนี้

สำหรับเหล็กโครงสร้างรูปตัวซี เป็นวัสดุที่ใช้ในอุตสาหกรรมก่อสร้างเป็นหลัก
ซึ่งนำไปใช้เป็นโครงสร้างหลังคา
ปริมาณการใช้จะแปรผันตามอัตราการการเติบโตของอุตสาหกรรมก่อสร้าง
โดยผู้บริหารของบริษัทคาดว่า ในปี 2550
อุตสาหกรรมก่อสร้างจะยังคงมีการขยายตัวอย่างต่อเนื่องจากความต้องการที่อยู่อาศัย
และการเปิดโครงการบ้านพักอาศัยใหม่ของบริษัทพัฒนาอสังหาริมทรัพย์
จึงทำให้อุตสาหกรรมนี้เติบโตอย่างต่อเนื่อง

อย่างไรก็ตามจากการที่บริษัทดำเนินธุรกิจทั้งการจัดหาผลิตภัณฑ์เหล็ก
และการแปรรูปผลิตภัณฑ์เหล็กซึ่งใช้เหล็กแผ่นรีดร้อนเป็นวัตถุดิบ
ประกอบกับการที่บริษัทมีกำลังการผลิตที่เหมาะสม
รวมทั้งการที่มีฐานลูกค้าที่หลากหลายกระจายอยู่ในหลายอุตสาหกรรม
ทำให้บริษัทมีความคล่องตัวในการดำเนินธุรกิจ
หากมีการเปลี่ยนแปลงของภาวะของอุตสาหกรรมใดอุตสาหกรรมหนึ่ง
บริษัทสามารถจะขยายความเติบโตในอุตสาหกรรมที่ยังไม่มีผลกระทบหรือในอุตสาหกรรมที่ยังมีการขยายตัวอยู่อย่างต่อเนื่องได้ในทันที

3.3 การจัดหาผลิตภัณฑ์หรือบริการ

1) การผลิต

ปัจจุบันบริษัทและบริษัทย่อย มีโรงงานจำนวน 3 แห่ง โดยตั้งอยู่ที่

1. โรงงานของบริษัทที่สมุทรปราการ ตั้งอยู่เลขที่ 55,55/1 หมู่ 2 ซอยวัดหนามแดง
ถนนศรีนครินทร์ ตำบลบางแก้ว อำเภอบางพลี จังหวัดสมุทรปราการ มีกำลังการผลิตติดตั้ง
125,000 ตันต่อปี ในปี 2549 บริษัทใช้กำลังการผลิตรวมประมาณร้อยละ 72.42
ซึ่งกำลังการผลิตติดตั้งของบริษัทลดลงจาก 160,000
ตันต่อปีในช่วงที่บริษัทเสนอขายหุ้นต่อประชาชนครั้งแรก เนื่องจากอาคารโรงงานมีพื้นที่จำกัด
ทำให้บริษัทจำเป็นต้องหยุดเครื่องจักรบางเครื่อง
และใช้พื้นที่สำหรับการผลิตดังกล่าวสำหรับการวางวัตถุดิบและสินค้าสำเร็จรูป

2. โรงงานของบริษัทที่ชลบุรี ตั้งอยู่ถนนฉะเชิงเทรา-สัตหีบ (ทล. 331) กม. 28.4
ตำบลสระสี่เหลี่ยม อำเภอพนัสนิคม จังหวัดชลบุรี เป็นสาขาของบริษัท
โดยบริษัทจะย้ายเครื่องจักรบางเครื่องจากบริษัทและบริษัทย่อยไปติดตั้ง
ซึ่งเป็นเครื่องจักรสำหรับผลิตท่อเหล็กที่มีกำลังการผลิตติดตั้ง 30,000 ตันต่อปี
และเป็นเครื่องจักรสำหรับผลิตเหล็กโครงสร้างรูปตัวซีมีกำลังการผลิตติดตั้ง 24,000 ตันต่อปี
รวมถึงโรงงานชลบุรีจะเป็นโรงงานสำหรับการผลิตและจำหน่ายท่อเหล็กขนาดใหญ่
มีกำลังการผลิตติดตั้ง 120,000 ตันต่อปี ซึ่งโรงงานชลบุรี จะมีกำลังการผลิตรวม 174,000
ตันต่อปี ปัจจุบันโรงงานชลบุรีอยู่ระหว่างการปรับพื้นที่
และจัดทำแปลนสำหรับการก่อสร้างอาคารโรงงานสำหรับผลิตท่อเหล็กขนาดใหญ่
(รายละเอียดในส่วนที่ 2 ข้อ 6 โครงการในอนาคต)

3. เลขที่ 6/10 ซอยวัดหนามแดง ถนนศรีนครินทร์ ตำบลบางแก้ว อำเภอบางพลี
จังหวัดสมุทรปราการ เป็นของบริษัท เอส ที ซี สตีล จำกัด มีกำลังการผลิตติดตั้ง 40,000 ตันต่อปี
ซึ่งกำลังการผลิตติดตั้งของบริษัทลดลงจาก 60,000
ตันต่อปีในช่วงที่บริษัทเสนอขายหุ้นต่อประชาชนครั้งแรก ปัจจุบันบริษัทใช้กำลังการผลิตประมาณร้อยละ
49.51

  2) การจัดหาวัตถุดิบหรือผลิตภัณฑ์

ปัจจุบัน
บริษัทจัดซื้อเหล็กแผ่นรีดร้อนซึ่งเป็นวัตถุดิบหลักในการผลิตจากผู้ผลิตเหล็กแผ่นรีดร้อนในประเทศ
ได้แก่ บริษัทในกลุ่ม บมจ.สหวิริยาสตีล อินดัสตรี,บริษัทในกลุ่ม บมจ.จี สตีล
และบมจ.นครไทยสตริปมิลล์ ซึ่งเป็นผู้ผลิตเหล็กแผ่นรีดร้อนในประเทศเพียง 3 บริษัท
อย่างไรก็ตามกรณีที่ราคาเหล็กแผ่นรีดร้อนในตลาดต่างประเทศมีปรับตัวลดลงต่ำกว่าราคาเหล็กในประเทศ
บริษัทสามารถนำเข้าวัตถุดิบจากต่างประเทศ เช่น รัสเซีย จีน อินเดีย เป็นต้น
เนื่องจากบริษัทเริ่มจากการซื้อมาขายไป
และปัจจุบันบริษัทยังมีการติดต่อกับตัวแทนจำหน่ายจากต่างประเทศเพื่อสอบถามข้อมูลราคาในตลาดโลก

3.4 ผลกระทบต่อสิ่งแวดล้อม

ผลกระทบต่อสิ่งแวดล้อมที่สำคัญของโรงงานแปรรูปเหล็ก คือ มลภาวะจากเสียงในขบวนการผลิต
แต่บริษัทได้มีการควบคุมปริมาณเสียงที่เกิดจากขบวนการผลิตของบริษัท
ไม่ให้มีผลกระทบต่อสิ่งแวดล้อมโดยการออกแบบอาคารโรงงานให้มีการเก็บเสียงที่ดียิ่งขึ้น
รวมทั้งบริษัทได้รับการตรวจสอบโรงงานอย่างสม่ำเสมอทุกปีภายใต้การควบคุมดูแลของกรมโรงงานอุตสาหกรรม
ซึ่งผลการตรวจสอบสรุปได้ว่า สภาพโรงงานและสภาพแวดล้อมต่าง ๆ
ในบริเวณโรงงานอยู่ในเกณฑ์มาตรฐาน ไม่ก่อให้เกิดปัญหาใด ๆ ต่อสภาพแวดล้อม
และที่ผ่านมาบริษัทไม่มีข้อพิพาทหรือกรณีฟ้องร้องเกี่ยวกับสิ่งแวดล้อม

สำหรับเศษเหล็กที่เหลือจากกระบวนการผลิตนั้น
บริษัทสามารถจำหน่ายบริษัทตัวแทนที่ได้รับอนุญาตจากสมาคมผู้ผลิตท่อเหล็กแห่งประเทศไทยให้เป็นรับซื้อเศษเหล็กที่เหลือจากกระบวนการผลิตของทุกบริษัทที่เป็นสมาชิกของสมาคมผู้ผลิตท่อเหล็กแห่งประเทศไทย
และบริษัทบันทึกรายได้จากการจำหน่ายเศษเหล็กเป็นรายได้อื่นในงบการเงิน

3.5 งานที่ยังไม่ได้ส่งมอบ

- ไม่มี -